DA Den Europæiske Unions Tidende CE 84/860

(2004/C 84 E/0951)

SKRIFTLIG FORESPØRGSEL E-0731/04

af Roberta Angelilli (UEN) til Kommissionen

(11. marts 2004)

Om: Familiestøtte og social hjælp til ansatte i politiet

Selv om ordensmagtens rolle i hver af medlemsstaterne varetages af nationale politikorps med det formål at sikre, at de interne strafferetlige forskrifter håndhæves, får den en stadig større betydning også på europæisk plan over for den stigende nødvendighed af at bekæmpe grænseoverskridende kriminelle fænomener som f.eks. narkotikahandel, terrorisme, pædofili og ulovlig indvandring. På Det Europæiske Råd i Tampere udtrykte EU da også ønske om at skabe et område med frihed, sikkerhed og retfærdighed og forpligtede sig til at styrke samarbejdet mellem de nationale politi- og retsmyndigheder, som har til opgave at forebygge og bekæmpe kriminalitet og bistå ofre for kriminalitet, og EU har udarbejdet et rammeprogram, AGIS, der sigter mod at støtte og styrke disse myndigheder (afgørelse 2002/630/RIA (1)).

Det skal imidlertid bemærkes, at de politiansattes arbejde trods dets vigtige samfundsmæssige betydning ofte ikke nyder en tilstrækkelig fagmæssig anerkendelse, og at de politiansatte må kæmpe med yderligere problemer på grund af arbejdets særlige karakter. Erhvervet er navnlig kendetegnet ved lange arbejdstider, nattevagter, risikoaktiviteter, en forpligtelse til altid at være til rådighed og en lang række andre opgaver, der er vanskeligt forenelige med et familieliv, samtidig med at de støtte- og beskyttelsesinstrumenter, som tilbydes de ansatte, ikke forekommer at være fyldestgørende, netop hvad angår familieret og lige muligheder. For at imødekomme de særlige krav, de politiansatte og deres familier stiller, især hvad angår de kvinder, som er gået ind i politistyrken, er der således behov for at sikre en fuld støtte med hensyn til aspekter i tilknytning til barsel i form af skatteincitamenter, tilvejebringelse af børnepasningsfaciliteter og lignende støttestrukturer, favorable vilkår ved huskøb, muligheder for bedre arbejdstidstilrettelæggelse osv.

Politiet er et offentligt administrativt organ, hvilket gør, at det beskrevne problem i første række er omfattet af medlemsstaternes nationale retsforskrifter; imidlertid har EU, som antydet ovenfor, vist sig stærkt lydhør over for politiets rolle, hvortil kommer, at indsatsen til støtte for arbejderfamilier er en integreret del af særlige fællesskabspolitikker på området lige muligheder; kan Kommissionen på denne baggrund oplyse:

1. om der findes undersøgelser i EU-regi, eksempler på god praksis og adfærdskodekser på familiepolitikområdet, som tager sigte på ansatte i politiet?

2. om det nævnte AGIS-program også kan rettes mod udveksling af erfaringer og oplysninger, hvad angår sådanne tiltag?

3. om EU allerede har taget en eller anden form for initiativer på området?

Svar afgivet på Kommissionens vegne af António Vitorino

(23. april 2004)

AGIS-programmet (2003-2007), som blev vedtaget af Rådet den 22. juli 2002 (2), forlænger indsatsen under de tidligere programmer under EF-traktatens afsnit VI (Grotius, Oisin, Stop, Falcone og Hippokrates). Det forvaltes af Kommissionen (Generaldirektoratet for Retlige og Indre Anliggender).

AGIS støtter projekter inden for politisamarbejde og retligt samarbejde i kriminalsager og forebyggelse og bekæmpelse af alle former af kriminalitet. Det samfinansierer foranstaltninger vedrørende uddannelse, forskning og undersøgelser, udveksling af fagfolk, formidling af de opnåede resultater og konferencer og seminarer.

AGIS-programmet omfatter imidlertid ikke familiestøtte og social hjælp til ansatte i politiet.

(1) EFT L 203 af 1.8.2002, s. 5.

(2) EFT L 203 af 1.8.2002.